Rola brava

A rola brava ou rula brava, comunmente rola e rula, (Streptopelia turtur) ou rula común, para diferenciala de especies próximas como a rula turca (Streptopelia decaocto), é unha ave migratoria da familia Columbidae. 

 Descrición 
Son máis pequenas e delgadas que as pombas: miden entre 26 e 29 cm e pesan uns 300 gramos. Teñen un debuxo branco e negro nos lados do pescozo. A parte inferior do corpo é branca e o papo avermellado. A cola é escura cunha faixa terminal branca e as beiras tamén brancas. As aves adultas teñen a cabeza, o pescozo, os lados e o torso gris azulados e as ás de cor cinamomo manchadas de negro. O peito é de cor aviñado e o abdome e as plumas inferiores da cola son brancas. O bico é negro e as patas e os aneis oculares vermellos. As listas brancas e negras do pescozo non están presentes nas aves inmaturas, que son máis pardas e mates e teñen as patas castañas.

O seu berro, do que lle ven o nome vulgar, é unha sorte de rrur, rrur ou "turr turr".

 Hábitat e distribución xeográfica 
Son aves dos bosques abertos máis que de mestos, que ocasionalmente poden facer os seus niños tamén en grandes xardíns, pero son en xeral aves moi tímidas. Crían no Paleártico occidental, a onde chegan a finais de abril, permanecendo ata setembro. En Europa faltan completamente só en Islandia, Irlanda e Escandinavia. Pasan o inverno en África, ó sur do Sáhara.

A especie está a sufrir unha forte redución das súas poboacións en Europa, causada polos cambios nos métodos agrícolas que provocan a escaseza das sementes das que se alimenta, pola presión cinexética (sobre todo cando cruzan o Mediterráneo durante as migracións), a destrución das sebes e o emprego de pesticidas.

 Alimentación 
Comen principalmente sementes, buscándoas a miúdo no chan, moitas veces en campos cultivados ou noutras superficies planas.

 Reprodución 
A súa época reprodutora vai de maio a agosto. En chegando ós territorios de cría déixase oír o seu rular profundo e vibrante. O voo nupcial, alto e en círculos é acompañado polo son das ás batendo. O niño, feito con coteliños e follas e máis axiña chafalleiro, constrúeno nas árbores ou en sebes mestas a non moita altura. Poñen dous ovos brancos a finais de maio ou primeiros de xuño e a miúdo fan unha segunda posta en xullo ou agosto. Chocan uns 17 ou 18 días.

 Nomes vulgares noutras linguas 

 Alemán: Turteltaube
 Catalán: Tórtora
 Español: Tórtola común
 Euskara: Usapal
 Francés: Tourterelle des bois
 Inglés: Turtle dove
 Italiano: Tortora
 Polaco: Turkawka
 Portugues: Rola-brava
 Sueco: Turturduva

 Galería de imaxes 

 Notas 

 Véxase tamén 

 Ligazóns externas 

 http://www.iucnredlist.org/search/details.php/48733/all  Xustificación da clasificación da especie como non ameazada na lista da IUCN. 
 https://web.archive.org/web/20051030134238/http://www.vogelwarte.ch/scripts/vogelwarte/detail_d.asp?WArtNummer=3000 - (Alemán)
 https://web.archive.org/web/20070928122301/http://www.vzi.de/p/z2/kleista.htm (Alemán)
 https://web.archive.org/web/20070806172154/http://www.biologie.uni-hamburg.de/b-online/birds/1617_22.htm (Alemán)

Categoría:Columbiformes
Categoría:Animais descritos en 1758
Categoría:Aves de Galicia
Categoría:Streptopelia